《灭蜂行戏作》
清代·李锴

轮囷老树空其中，裁有罅隙巢山蜂。白蛇当道虎伏路，微物布势将无同。

纤尾怀毒等虿蝎，细腰蛊媚逾蠮螉。经营采掇数十百，日夕飞集声匈匈。

入怀壮士闻色变，出衷孝子悲冤蒙。么魔罪大莫可逭，扶义敢止儿童攻。

前驱贾勇后作气，不辞辛螫披群凶。咸阳可怜一炬尽，函谷竟藉丸泥封，丑徒殄灭閒园空。

绿阴亭亭老翁喜，寒蝉细蝶秋风起。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。